b'\n_START_ARTICLE_\nTerpentin\n_START_PARAGRAPH_\nTerpentin je brezbarvna teko\xc4\x8dina, ki se pridobiva z destilacijo drevesne smole, predvsem smole iglavcev. Sestavljena je iz terpenov, v glavnem monoterpenov alfa-pinen in beta-pinen. Pogosto se uporablja tudi terpentinov nadomestek, mineralni terpentin. _NEWLINE_Izraz terpentin izhaja (preko franco\xc5\xa1\xc4\x8dine in latin\xc5\xa1\xc4\x8dine) iz gr\xc5\xa1ke besede \xcf\x84\xce\xb5\xcf\x81\xce\xb5\xce\xb2\xce\xb9\xce\xbd\xce\xb8\xce\xaf\xce\xbd\xce\xb7, ki je ime drevesne vrste pistacia terebinthus, iz katere je bila teko\xc4\x8dina izvirno destilirana. _NEWLINE_Terpentin je organsko topilo. Njegovi hlapi lahko dra\xc5\xbeijo o\xc4\x8di in ko\xc5\xbeo, ob vdihavanju po\xc5\xa1kodujejo plju\xc4\x8da, respiratorni sistem in osrednji \xc5\xbeiv\xc4\x8dni sistem, itd. Terpentin je vnetljiv.\n_START_SECTION_\nUporaba\n_START_PARAGRAPH_\nV industriji se terpentin uporablja predvsem kot topilo in kot vir materialov za organsko sintezo. Kot topilo se uporablja za red\xc4\x8denje oljnih barv, za izdelovanje firne\xc5\xbeev in kot surovina za kemi\xc4\x8dno industrijo. V razvitih dr\xc5\xbeavah se je industrijska uporaba terpentina kot topila ve\xc4\x8dinoma nadomestila z mnogo cenej\xc5\xa1im nadomestkom terpentina, ki je izdelan iz nafte. Kanadski balzam, imenovan tudi kanadski terpentin ali jelkin balzam, je terpentin, izdelan iz smole jelk. Bene\xc5\xa1ki terpentin je izdelan iz macesnov larix occidentalis._NEWLINE_Terpentin se uporablja tudi kot vir surovin v sintezi di\xc5\xa1e\xc4\x8dih kemi\xc4\x8dnih sestavin, zaradi antisepti\xc4\x8dnih lastnosti se dodaja \xc4\x8distilom, itd. V zgodnjem 19. stoletju so v ZDA v\xc4\x8dasih kot gorivo za svetilke uporabljali terpentin, ki je bil cenej\xc5\xa1a alternativa kitovemu olju. Zaradi mo\xc4\x8dnega vonja so ga najve\xc4\x8dkrat uporabljali za zunanjo razsvetljavo. Kot topilo, pome\xc5\xa1ano z voskom, je bil terpentin dolgo uporabljan kot za\xc5\xa1\xc4\x8ditni premaz pohi\xc5\xa1tva._NEWLINE_Leta 1946 je Soichiro Honda uporabil terpentin kot gorivo za svoj prvi motocikel znamke Honda, saj je bill bencin po koncu 2. svetovne vojne skoraj neprisoten na tamkaj\xc5\xa1njem tr\xc5\xbei\xc5\xa1\xc4\x8du._NEWLINE_V prej\xc5\xa1njih stoletjih se je \xc5\xa1iroko uporabljal tudi v medicini.'